《次韵答曹子方杂言》
宋代·黄庭坚

酺池寺，汤饼一斋盂，曲肱懒著书。
骑马天津看逝水，满船风月忆江湖。
往时尽醉冷卿酒，侍儿琵琶春风手。
竹间一夜鸟声春，明朝醉起雪塞门。
当年闻说冷卿客，黄须邺下曹将军。
挽弓石八不好武，读书卧看三峰云。
谁怜相逢十载後，釜里生鱼甑生尘。
冷卿白首大官寺，樽前不复如花人。
曹将军，江湖之上可相忘，舂鉏对立鸳鸯双。
无机与游不乱行，何时解缨濯沧浪。
唤取张侯来平章，烹茶煮饼坐僧房。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。